রাষ্ট্রপুঞ্জের জলবায়ু পরিবর্তন সংক্রান্ত শীর্ষ সম্মেলন— ‘প্যারিস ক্লাইমেট চেঞ্জ কনফারেন্স সিওপি ২১ সিএমপি ১১’। মূল প্রতিপাদ্য বিষয়— পৃথিবীর জলবায়ু পরিবর্তন নিয়ে আলোচনা, উষ্ণায়ন কীভাবে রোখা যায়, তা নিয়ে চিন্তাভাবনা করা। আমাদের প্রধানমন্ত্রীও ছিলেন সে সম্মেলনে। প্রকৃতি বাঁচানোর জন্য তো এসব করতেই হবে। কিন্তু মূলত যাঁদের জন্য এই প্রচেষ্টা, সেই মানুষের অসহিষ্ণুতার উষ্ণায়ন রোখা যাবে কী করে? কারণ, সে-ও তো কম বিপজ্জনক নয় !
গরম হাওয়া গত এক বছরের দিকে চোখ রাখলেই বোঝা যায়, দেশে কী ঘটে চলেছে ! কন্নড় লেখক তথা শিক্ষক কালবুর্গিকে বাড়ির ভিতরে ঢুকে গুলি করে খুন করা হল। আগেও তাঁর উপরে হুমকি-হামলা হয়েছিল। কিন্তু এবার যা হল, তা ভাবলেও শিউরে উঠতে হয়। তিনি কী করেছিলেন? ধর্মীয় পৌত্তলিকতার বিরুদ্ধে কথা বলেছিলেন।
দাদরি-কাণ্ড। মহম্মদ ইকলাখ নামে এক বছরপঞ্চাশের প্রৌঢ়কে তাঁর তরুণ ছেলে-সমেত ঘর থেকে ঢেকে এনে পেটানো হল। ছেলেটিকে গুরুতর অবস্থায় হাসপাতালে ভর্তি করাতে হল। আর মহম্মদ ইকলাখ গণপ্রহারে মারাই গেলেন ! গোটা ব্যাপারটাই ঘটল কেন? কারণ, উত্তরপ্রদেশের সেই বিসারা গ্রামে গুজব রটেছিল যে, মহম্মদ ইকলাখের বাড়িতে নাকি গোমাংস খাওয়া হচ্ছে !
নাট্যকার গিরিশ কারনাড মন্তব্য করেছিলেন, বেঙ্গালুরুর কেম্পেগৌঢ়া আন্তর্জাতিক বিমানবন্দরটির নাম টিপু সুলতানের নামে করা উচিত। কারণ, তাঁর মতে টিপুও একজন স্বাধীনতাসংগ্রামী।
এতেই টুইটারে কারনাডকে মেরে ফেলার হুমকি দেওয়া হয়। বলা হয়, তাঁর দশাও কালবুর্গির মতোই হবে।
এর আগে, বছরের প্রথম দিকে, গোবিন্দ পানেসরকে হত্যা করা হয়। কারণ, তিনি ছত্রপতি শিবাজিকে ‘ডেমিগড’ করে তোলা নিয়ে প্রশ্ন তুলেছিলেন।
গরম মেরু
এ সব তো গেল নিজের-নিজের মতবাদ ব্যক্ত করার পরিপ্রেক্ষিতে ঘটে যাওয়া সরাসরি প্রতিক্রিয়ার ঘটনা। অন্যক্ষেত্রে অন্যরকম অসহিষ্ণুতাও দেখা যাচ্ছে। যেমন, সুধীন্দ্র কুলকার্নি। তাঁর মুখে কালি মাখিয়ে দেওয়া হল। কারণ, তিনি পাকিস্তানের প্রাক্তন বিদেশমন্ত্রীকে এনে একটি বইয়ের উদ্বোধন করাচ্ছিলেন।
দেশব্যাপী এই যে নানা ঘটনা ঘটছে, সে ব্যাপারে সমাজের বিভিন্ন মহল থেকে প্রতিবাদও উঠছে। অভিনেতা আমির খানও তেমনই নিজের প্রতিক্রিয়া জানিয়েছিলেন। আর সঙ্গে সঙ্গে চারদিকে বাকবিতণ্ডার খণ্ডযুদ্ধ শুরু হয়ে গেল ! কেউ পক্ষে, তো কেউ বিপক্ষে গাল পাড়তে লাগল। আমির ঠিক কী বলেছিলেন বা বলতে চেয়েছিলেন, তা না-জেনে, না-বুঝেই লোকজন ঝাঁপিয়ে পড়লেন এই বিতণ্ডায়।
বিতর্কের আগুনে ‘উহ্য’ হয়ে যাওয়া নিজেদের আবার গুরুত্বপূর্ণ করে তোলার জন্য আপনাপন ‘প্রোফাইল’ সেঁকে নিতে লাগলেন !
প্রিন্সেস ডায়ানা একবার বলেছিলেন, ‘‘পৃথিবীর সব চেয়ে বড় সমস্যার নাম এখন অসহিষ্ণুতা।’’ এখনও তাই। সব চেয়ে বড় সমস্যার নাম অসহিষ্ণুতাই। আবহাওয়ার উষ্ণায়ন যেমন একটা গভীর সমস্যা, তেমনই মানুষের মনের অসহিষ্ণুতার দিকে মেরুকরণও ভয়াবহ সমস্যা। যে কোনও কিছু নিয়ে যাঁরা একবগ্গা গোঁড়ামি করেন, তাঁদের আসল সমস্যা কিন্তু ওই মতবাদের প্রতি নিজেদের অন্ধ সমর্থন নয়। তাঁদের মূল সমস্যা হল, তাঁরা আসলে অন্যের যে কোনও মতবাদের উপরই অসহিষ্ণু।
কারও মত বা কাজ পছন্দ না-হলে তা নিয়ে তর্ক চলতে পারে, বিতণ্ডা চলতে পারে। কিন্তু শারীরিকভাবে নিগ্রহ করা, হুমকি দেওয়া বা মেরে ফেলার মধ্যে যে সর্বগ্রাসী বিপদ লুকিয়ে আছে, সেটা না-বোঝাটা সভ্যতার সংকট।
কে কী বলবেন, কে কী খাবেন, কে কী পরবেন— সেটা কে ঠিক করবে? গণতান্ত্রিক এই সব অধিকার নিয়ে খুনোখুনি করার অর্থ কী? কারও ব্যক্তিগত মতের জন্য তাঁকে দেশ থেকে বার করে দিতে বলা হবে ! তাঁর বিরুদ্ধে মামলা করা হবে ! তবে কি এ দেশে কথা বলা বারণ? তবে কি কথা বললেই ভগবানের নিদ্রায় ব্যাঘাত ঘটবে ! তবে কি ভগবানের মনের মতো কথাটুকুই শুধু বলতে হবে !
কে এই ভগবান? কেন তাঁর বা তাঁদের হাত-পা আর ছুরি-বন্দুক এমন ক্ষিপ্র আর ধারালো হয়ে উঠল !
গরম মাটি
দেশের লেখক-শিল্পীরা একের পর এক সরকারি পুরস্কার ফেরাচ্ছেন ! কেউ কেউ প্রতিবাদস্বরূপ আয়োজন করে গোমাংস খাচ্ছেন ! কিন্তু সেটা কত শতাংশ ! বাকি দেশটার, তার বাকি অগণন মানুষের কী হবে? আমাদের নিজেদের মনের ভিতরে যে কুয়োটা আছে, সেটায় কে উঁকি দেবে? ছোট থেকেই দেখেছি, সংখ্যাগরিষ্ঠের মতের বিরুদ্ধে কথা বললে ‘গ্যাং-আপ’ করে তাঁকে অপমান করা বা চুপ করিয়ে দেওয়া হয়।
এ কি অসহিষ্ণুতা নয়? সমাজমাধ্যমে কোনও বিষয় নিয়ে প্রতর্কের জায়গায় অশ্রাব্যভাষণ করেন যাঁরা, তাঁরাও কি অসহিষ্ণু নন? ‘আমার মতই শ্রেষ্ঠ’— এই অহমিকা কীভাবে এত দ্রুত ছড়িয়ে পড়ল ! কীসের এত অহং ! কে না জানে, অহংই অসহিষ্ণুতার জন্মদাতা !
রোধ করার উপায়? ‘গুড গভর্ন্যান্স’। সুস্থ প্রশাসন। সমস্ত কিসিমের অসহিষ্ণুতার বিরুদ্ধে দ্রুত ব্যবস্থা নিতে হবে সরকারকেই। আর সেটা শুধু পুলিশ-মিলিটারি দিয়ে হবে না। সর্বস্তরে শিক্ষার বিস্তারই বড় হাতিয়ার। সঙ্গে নিকেশ করতে হবে স্বার্থান্ধ রাজনীতিকেও।
আমাদেরও দায় আছে। সচেতন ও সহিষ্ণু হতে হবে নাগরিককে। বুঝতে হবে, বিরুদ্ধতা মানেই শত্রুতা নয়। ভুলে গেলে ভুল হবে যে, দেশের মানসম্মান যেমন জড়িয়ে আছে এ প্রশ্নে, তেমনই জড়িয়ে আছে অর্থনৈতিক উন্নতি বা অনুন্নয়ন। কোনও শিল্প অস্থিরতা বা অসহিষ্ণুতার পরিবেশে ডালপালা মেলতে পারে না। দেশ অসহিষ্ণু হলে নতুন শিল্পোদ্যোগ সহিষ্ণু হবে কেন?ঐ
হবে না এবং চালু ব্যবসাপত্তরও খাদের দিকে গড়াবে !
■ এমন একটা পরিবেশ দরকার, যেখানে ‘আমি’ বা ‘তুমি’ হয়ে ওঠার চেয়ে ‘আমরা’ হয়ে ওঠাটাকেই সহজ বলে মনে হয়। কারণ, এটাই একমাত্র ওষুধ। উষ্ণায়নের মাথায় ‘আইস-ব্যাগ’। তা না-হলে ‘ইনটলারেন্ট ইন্ডিয়া’ কিছুতেই ফিরবে না ‘ইনক্রেডিবল ইন্ডিয়া’য় !